**Az Egyesület rövid története**

A rendszerváltás után a jogszabályok lehetővé tették civil szervezetek alakítását. Sok helyütt és különböző célokkal jöttek létre szervezetek, leginkább helyi és kisebb közösségek érdekeinek védelmére.

A Balatonakaliban üdülőtulajdonnal rendelkezők is megfogalmaztak közös célokat: nyugodtan és kényelmesen tölthessék itt szabadidejüket, ingatlanuk megtartsa értékét, környezetük szépen fejlődjön.

Így **1996. augusztus 25-én** 17 fő egybehangzó akaratnyilvánításával megalakult egyesületünk, melynek neve a fentieknek megfelelően Balatonakali Üdülőtulajdonosok Egyesülete lett.

Az Egyesület első, alapító elnöke Fehérváry János volt. Neki köszönhető, hogy rövid idő alatt 100 fő fölé emelkedett a tagok száma és alapszabályának megfelelően működött az Egyesület. Jó kapcsolatot épített ki a helyi önkormányzattal, a többi civil szervezettel.

 A BÜTE az első években céljainak megfelelően működött: részt vett a község életében, képviselte az üdülőtulajdonosok érdekeit kisebb-nagyobb ügyekben: köztisztaság, közlekedés, csendrendelet, kikötő létesítés.

Az első törés e kapcsolatban az 1999. évi gázbevezetéskor jelentkezett, majd a második 2001-ben a csatornázás kapcsán. Mindkét esetben úgy láttuk, hogy az üdülőtulajdonosok érdekeit nem veszik kellőképpen figyelembe, de egyáltalán a kivitelező kiválasztása és a munkák szervezése sem volt a legkedvezőbb a közösségnek.

Ekkor úgy gondoltuk, hogy jobban tudjuk érvényesíteni érdekeinket, ha az önkormányzati képviselő testületben saját tagunk is van. A nagy előkészítő munka ellenére, sajnos a **2002 őszi** önkormányzati választáson nem sikerült jelöltet állítanunk és szavazatainkkal bejuttatnunk a képviselő testületbe, ezért Fehérváry János elnök, aki ebben látta az Egyesület érdek érvényesítésének alapját, a sok munka és az elért eredmények ellenére lemondott tisztségéről.

Addig végzett munkáját a tagság közgyűlési határozattal elismerte és megköszönte. Álljon itt azok neve is, akik vele együtt sokat tettek a helyi ügyekben, egyesületi élet szervezésében: Böle Dezső, mint titkár, dr. Czinkán Tiborné, Fücsök Mihály, Juhász Józsefné, Klemens Antalné, Krúdy András, Lakatos Lajos, Martényi Árpád,  Márfai Borbála, Olasz József, Samarus István,dr. Szilágyi Zsolt és dr. Váczi Miklós.

Ebből a bizottságból nőtt ki az Egyesület későbbi vezetése is.

A **2005-ben** megválasztott vezetés- Martényi Árpád elnök és dr. Szilágyi Zsolt titkár - a közösség összekovácsolásán túl a következő feladatokkal foglalkozott: községi rendezési terv és építési szabályzat módosítása, a helyi közlekedés és hulladék gazdálkodás fejlesztése, part megközelítése, a fürdési lehetőségek és a helyi kempingek privatizált fejlesztése, stb.

Nagy erőfeszítések árán megoldotta a szabad fürdési lehetőségeket: a levendulási lejáró az önkormányzat kezelésébe és az üdülők használatába került, a mólói részen pedig elértük a "tűrés" szintjét.

A szervezet fejlődött, **2010 körül** a taglétszám elérte a 200 főt. Sikerült a tagságot a közösség társadalmi és kulturális életébe is bevonni (főzőversenyek, falunapok, ünnepségek stb).

A **2010. évi** önkormányzati választáson az Egyesület jogtanácsosát, dr. Palásthy Júlianna ügyvédet a helyi civil szervezetek támogatásával önkormányzati képviselővé választották, így az Egyesületet ő képviseli a helyi önkormányzatban

Balatonakali község 1963-ban kapta meg az "Üdülőfalu"megtisztelő címet, ennek 50 éves évfordulójára

-**2013 nyarán**- egyesületünk méltóképpen, egy emlékfa ültetésével és egy nagyszínpadi előadással emlékezett.

**2014-ben** jogszabályi változások miatt Egyesületünk Alapszabálya némileg módosult (Lásd a honlapon), vezetése pedig megváltozott. Az eddigi Intéző Bizottság helyett Elnökség és Felügyelő Bizottság vezeti a szervezetet.

**2016-ban** lett 20 éves Egyesületünk. Ez egy civil szervezet életében jelentős esemény, ezért erről méltóképpen megemlékeztünk.

**2017-ben** Tisztújító közgyűlésen kialakult az Egyesület vezetőségének mai felépítése.

Martényi Árpád nem indult újra, több mint 10 éves sikeres elnöksége után elköszönt a tagságtól.